‘Bon dia, biblioteca' ensenyarà el valor dels llibres als escolars de Llíria
10 de febrer de 2017

'Bon dia, biblioteca', el programa d'animació a la lectura que organitza la Xarxa Municipal de Biblioteques de Llíria, ja ha començat la seua vintena sèptima edició. L'activitat, que es prolongarà fins al 23 de febrer, reunirà a l'Agència de Lectura de Llíria al voltant de 300 alumnes de 3r de Primària de tots els col•legis del municipi.

En les visites els xiquets recorreran la biblioteca acompanyats per personatges teatrals que els explicaran la seua organització i les possibilitats que esta oferix. La iniciativa, que forma part del programa 'Biblioteca i escola', vol dissociar este espai d'allò escolar per a aproximar-ho al lúdic, divertit, i a l'aprenentatge personal. Amb l'activitat, que fomenta també l'expressió teatral, els xiquets aprendran a valorar els llibres a través d'activitats lúdiques de foment de la lectura. A més, tracta d'estretir la col•laboració entre els centres educatius i la biblioteca.

Este programa d'animació lectora és una activitat per a formar l'usuari i fomentar la lectura entre els més jóvens que promou la Regidoria de Cultura i Educació. En els 27 anys que es porta realitzant ha ajudat a milers de xiquets i xiquetes a comprendre el funcionament i el valor cultural d'una biblioteca.